Преузето са [www.pravno-informacioni-sistem.rs](http://www.pravno-informacioni-sistem.rs/)

**1978**

На основу члана 34. став 7. Закона о подстицајима у пољопривреди и руралном развоју („Службени гласник РСˮ, бр. 10/13, 142/14, 103/15 и 101/16),

Министар пољопривреде, шумарства и водопривреде доноси

**ПРАВИЛНИК**

**о измени и допуни Правилника о подстицајима програмима за диверсификацију дохотка и унапређење квалитета живота у руралним подручјима кроз подршку младим пољопривредницима**

Члан 1.

У Правилнику о подстицајима програмима за диверсификацију дохотка и унапређење квалитета живота у руралним подручјима кроз подршку младим пољопривредницима („Службени гласник РСˮ, бр. 46/18 и 50/18), члан 21. мења се и гласи:

„Члан 21.

Ако у року за реализацију инвестиције добављач престане да постоји или му буде изречена забрана обављања делатности, лице којем је одобрено право на подстицаје може Управи поднети захтев за промену добављача.

Уз захтев за промену добављача из става 1. овог члана, лице којем је одобрено право на подстицаје доставља доказ о престанку рада, односно изрицању забране обављања делатности добављачу, као и предрачун и Изјаву добављача – за другог добављача.

Ако у року за реализацију инвестиције добављач промени делатност или престане да врши продају одобреног предмета инвестиције, лице којем је одобрено право на подстицаје може Управи поднети захтев за промену добављача.

Уз захтев за промену добављача из става 3. овог члана, лице којем је одобрено право на подстицаје доставља доказ о промени делатности добављача, односно изјаву добављача да је престао да врши продају одобреног предмета инвестиције, као и предрачун и Изјаву добављача – за другог добављача.

Ако у року за реализацију инвестиције дође до поремећаја на тржишту услед којег добављач није у могућности да испоручи предмет инвестиције у складу са решењем из члана 18. овог правилника, лице којем је одобрено право на подстицаје може Управи поднети захтев за промену предмета инвестиције исте врсте.

Уз захтев за промену предмета инвестиције из става 5. овог члана, лице којем је одобрено право на подстицаје доставља изјаву добављача да није у могућности да испоручи предмет инвестиције у складу са решењем из члана 18. овог правилника, са образложењем поремећаја на тржишту у конкретном случају, као и предрачун и Изјаву добављача за други истоврсни предмет инвестиције.

Ако у року за реализацију инвестиције дође до поремећаја на тржишту услед којег добављач није у могућности да испоручи предмет инвестиције у року за реализацију инвестиције утврђеном решењем из члана 18. овог правилника, лице којем је одобрено право на подстицаје може Управи поднети захтев за продужетак рока за реализацију инвестиције, за додатних 90 дана од дана пријема решења којим се дозвољава продужетак рока.

Уз захтев за продужетак рока за реализацију инвестиције из става 7. овог члана, лице којем је одобрено право на подстицаје доставља: изјаву добављача да није у могућности да испоручи предмет инвестиције у року утврђеном решењем из члана 18. овог правилника, са образложењем поремећаја на тржишту у конкретном случају, као и изјаву добављача да може да испоручи предметну инвестицију у додатном року од 90 дана из става 7. овог члана.

Ако у року за реализацију инвестиције добављач пољопривредник који има својство трговца у складу са законом којим се уређује трговина, после истека рока за испоруку предмета инвестиције из члана 13. став 1. тачка 2) овог правилника, није више у могућности да изврши испоруку квалитетних приплодних грла у складу са решењем из члана 18. овог правилника, лице којем је одобрено право на подстицаје може Управи поднети захтев за промену добављача или захтев за промену квалитетних приплодних грла.

Уз захтев за промену добављача, односно промену квалитетних приплодних грла из става 9. овог члана, лице којем је одобрено право на подстицаје доставља: изјаву добављача пољопривредника који има својство трговца у складу са законом којим се уређује трговина, да није више у могућности да изврши испоруку квалитетних приплодних грла у складу са решењем из члана 18. овог правилника, као и предрачун и Изјаву добављача – за другог добављача, односно за друга квалитетна приплодна грла.

Захтев из ст. 1, 3, 5, 7. и 9. овог члана може се поднети у року од 120 дана од пријема решења из члана 18. овог правилника.

Управа врши административну обраду захтева из ст. 1–10. овог члана, провером података из захтева, документације приложене уз захтев као и службених евиденција.

Захтев из ст. 1–10. овог члана поднет од стране лица којем није одобрено право на подстицаје, преурањен и неблаговремен захтев, захтев послат факсом, захтев са документацијом која не гласи на подносиоца којем је одобрено право на подстицаје, Управа одбацује без разматрања.

Директор Управе решењем одобрава промену добављача, односно промену предмета инвестиције, односно продужетак рока за реализацију инвестиције, односно промену квалитетних приплодних грла.

Ако је вредност новог предмета инвестиције из захтева за промену добављача, односно захтева за промену предмета инвестиције, односно захтева за промену квалитетних приплодних грла мања од вредности предмета инвестиције утврђене решењем из члана 18. овог правилника, Управа решењем из става 14. овог члана налаже подносиоцу захтева да врати вишак новчаних средстава.

Ако је вредност новог предмета инвестиције из захтева за промену добављача, односно захтева за промену предмета инвестиције, односно захтева за промену квалитетних приплодних грла већа од вредности предмета инвестиције утврђене решењем из члана 18. овог правилника, решењем из става 14. овог члана не може се одобрити додатни износ подстицаја.ˮ.

Члан 2.

После члана 21. додаје се нови члан 21а, који гласи:

„Члан 21a

Ако услед промењених околности лице којем је одобрено право на подстицаје није у могућности да реализује инвестицију у складу са решењем из члана 18. овог правилника, односно решењем из члана 21. овог правилника, може пре истека рока за реализацију инвестиције Управи поднети захтев за повраћај исплаћених новчаних средстава.

Уз захтев из става 1. овог члана лице којем је одобрено право на подстицаје доставља доказе којима се чини вероватним наступање промењених околности услед којих није у могућности да реализује инвестицију у складу са решењем из члана 18. овог правилника, односно решењем из члана 21. овог правилника.

Захтев из стaва 1. овог члана поднет од стране лица којем није одобрено право на подстицаје, преурањен и неблаговремен захтев, као и захтев послат факсом, Управа одбацује без разматрања.

Директор Управе решењем одобрава повраћај исплаћених средстава са инструкцијама за уплату и роком за уплату који је 15 дана од дана пријема решења.

Лице којем је одобрено право на подстицаје које врати новчана средства у складу са решењем из става 4. овог члана, не сноси правне последице непридржавања обавеза корисника подстицаја у складу са законом којим се уређује пољопривреда и рурални развој.ˮ.

Члан 3.

Овај правилник ступа на снагу наредног дана од дана објављивања у „Службеном гласнику Републике Србијеˮ.

Број 110-00-00103/2018-09

У Београду, 14. маја 2019. године

Министар,

**Бранислав Недимовић,** с.р.